**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, Ministerstvo hospodárstva Slovenskej republiky (ďalej len „ministerstvo“) predkladá Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov (tlač 1032)  (ďalej len „poslanecký návrh zákona“).

Vo všeobecnej časti dôvodovej správy navrhovatelia uvádzajú, že návrhom zákona dochádza k spresneniu definície biomasy pre potreby tohto zákona. Ministerstvo v tejto súvislosti uvádza nasledovné –

1. Navrhovatelia v čl. I navrhujú nové znenie § 2 ods. 1 písm. a) bod 5  zákona č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov (ďalej len „zákon“). Iná zmena navrhnutá nie je. Ustanovenie § 2 zákona síce obsahuje základné pojmy, v odseku 1 písm. a) ale definuje obnoviteľný zdroj energie (...*sa na účely tohto zákona rozumie a) obnoviteľným zdrojom energie...*). Ustanovenie § 2 ods. 1 písm. a) zákona obsahuje definíciu obnoviteľného zdroja energie. V bode 5 nie je definícia biomasy, ale v bode 5 je biomasa uvedená ako jeden z deviatich zdrojov.

Samotná definícia biomasy je uvedená v § 2 ods. 1 písm. d) zákona (...*sa na účely tohto zákona rozumie d) biomasou...* ). Snahou navrhovateľov podľa všeobecnej časti dôvodovej správy bolo síce spresnenie definície biomasy, v skutočnosti ale do definície biomasy v zákone vôbec nezasahujú a nenavrhujú tam žiadne zmeny, ale zasahujú do definície obnoviteľného zdroja energie, kde biomasa definovaná nie je, ale je tam len uvedená v texte definície obnoviteľného zdroja energie.

Z hľadiska štruktúry zákona teda navrhovatelia zasahujú do nesprávneho ustanovenia zákona. V prípade schválenia poslaneckého návrhu zákona v predloženom znení by nastala situácia, kedy by v zákone bola definícia obnoviteľného zdroja energie s doplnenou „definíciou“ biomasy podľa poslaneckého návrhu zákona a súčasne aj vlastná definícia biomasy v § 2 ods. 1 písm. d). V zákone by teda fakticky boli dve rozdielne definície biomasy, čo je legislatívne vysoko neštandardné riešenie a neželaný stav, ktorý by spôsoboval interpretačné a aplikačné problémy.

2. Z obsahového hľadiska sa navrhuje doplnenie slov „*okrem dreva, ktoré nepochádza z energetických porastov a okrem dreva, ktoré nie je odpadom z drevospracujúceho priemyslu“*. Navrhovatelia vo všeobecnej časti dôvodovej správy k takémuto doplneniu o. i. uvádzajú, že má oporu aj v európskej legislatíve, a to v čl. 2 písm. e) smernice Európskeho parlamentu a Rady 2009/28/ES o podpore využívania energie z obnoviteľných zdrojov energie a o zmene a doplnení a následnom zrušení smerníc 2001/77/ES a 2003/30/ES.

Ministerstvo v tejto súvislosti opäť poukazuje na definíciu biomasy v § 2 ods. 1 písm. d) zákona, ktorá zostala mimo povšimnutia navrhovateľov, a ktorá je transpozíciou definície zo smernice, na ktorú poukazujú navrhovatelia.

Zákon v § 2 ods. 1 písm. d) definuje biomasu nasledovne -

„*biomasou biologicky rozložiteľná zložka výrobku, zvyšku rastlinných látok a živočíšnych látok z poľnohospodárstva, lesníctva a príbuzných odvetví vrátane rybného hospodárstva a akvakultúry, biologicky rozložiteľná zložka komunálneho odpadu a biologicky rozložiteľná zložka priemyselného odpadu vrátane lúhu zo spracovania dreva,*“.

Táto definícia je prebratá zo smernice.